text: Slap med skrækken
  22 juli 2010 kl. 06.31
  En bil med et hollandsk par blev onsdag aften ramt af et tog ved Brøns i Sønderjylland. Ingen kom til skade ved uheldet.
  Et hollandsk par slap med skrækken, da dets bil blev ramt af et tog i en ubevogtet jernbaneoverskæring på Galgevang i Brøns i Sønderjylland.
  - Parret holdt stille ved jernbanen for at sikre sig, at der ikke kom noget tog. Men netop, som bilen kørte frem, kom toget, fortæller vagtchefen ved Syd- og Sønderjyllands Politi, der mener, at de omkringliggende majsmarker kan have spærret parret udsyn.
  Toget ramte bilen, som blev skubbet ud til siden, hvorefter toget fortsatte omkring 100 meter hen ad sporet. Hverken det hollandske par eller de omkring 40 passagerer i toget kom noget til ved påkørslen.
  